अहले सुबह चार बजे शहीद खुदीराम बोस के फांसी स्थल पर सलामी देकर लौटे डीएम दोबारा साढ़े 10 बजे सेंट्रल जेल पहुंच गये। बड़ी संख्या में दंडाधिकारी व पुलिस बल को देख जेल प्रशासन भी भौंचक था। डीएम के नेतृत्व में अधिकारियों व पुलिस की टीम ने जेल में दाखिल होते ही चप्पे-चप्पे पर अपनी निगाहें गड़ा दी। बंदियों को किसी भी तरह की हरकत से मना कर दिया गया। इसके बाद सघन जांच शुरू की गई। सवा चार घंटे की जांच के बाद प्रशासनिक व पुलिस अधिकारी वापस हुए। जेल परिसर से जब्त सामान को लेकर मिठनपुरा थाने में एफआईआर की जा रही है। मोबाइल व सीम को सर्विलांस टीम को जांच के लिए सौंप दिया गया है। जांच में एसडीओ पूर्वी कुंदन कुमार, डीएसपी सहित पुलिस व प्रशासनिक पदाधिकारी शामिल थे।